Direktiva Sveta

z dne 8. decembra 1969

o obvladovanju rumene krompirjeve ogorčice

(69/465/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti členov 43 in 100 Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ob upoštevanju mnenja Ekonomsko-socialnega odbora,

ker igra proizvodnja krompirja pomembno vlogo v kmetijstvu Skupnosti;

ker proizvodnja krompirja stalno ogrožajo škodljivi organizmi;

ker je treba z varstvom gojenje krompirja pred takimi škodljivimi organizmi ne le ohranjati proizvodno zmogljivost, temveč tudi povečati kmetijsko produktivnost;

ker bi imeli varnostni ukrepi za preprečevanje vnosa škodljivih organizmov v posamezne države članice le omejen vpliv, če teh organizmov ne bi obvladovali hkrati in metodično povsod v Skupnosti ter če se ne bi preprečilo njihovo širjenje;

ker je eden izmed organizmov, najbolj škodljivih za krompir, rumena krompirjeva ogorčica (Heterodera rostochiensis Woll.);

ker se je ta škodljivec pojavil v več državah članicah in ker v Skupnosti obstajajo okužena območja;

ker obstaja stalna nevarnost za gojenje krompirja povsod v Skupnosti, če se ne sprejmejo učinkoviti ukrepi za obvladovanje tega škodljivca ter preprečevanje njegovega širjenja;

ker morajo biti za izkoreninjenje tega škodljivca, za Skupnost sprejete minimalne določbe; ker morajo biti države članice sposobne sprejeti dodatne ali strožje ukrepe, kjer je to potrebno;

ker igrajo sorte krompirja, odporne proti določenim patotipom tega škodljivca, pomembno vlogo; ker je lahko uporaba le-teh na okuženih parcelah do neke mere koristna; ker je torej v splošnem interesu, da se občasno objavljajo seznami takih sort;

ker se za določanje navzočnosti okužbe in odpornosti sort zdi potrebno uporabiti ustrezne metode, katerim države članice ne nasprotujejo,

SPREJEL NASLEDNJO DIREKTIVO:

Člen 1

Ta direktiva zadeva minimalne ukrepe, ki naj se sprejmejo znotraj držav članic za obvladovanje rumene krompirjeve ogorčice (Heterodera rostochiensis Woll.) in preprečevanje njenega širjenja.

Člen 2

Države članice zagotovijo, da bo semenski krompir, namenjen za trženje, proizveden samo na parcelah, za katere je bilo z uradno preiskavo ugotovljeno, da so neokužene z rumeno krompirjevo ogorčico.

Člen 3

Ko se ugotovi navzočnost rumene krompirjeve ogorčice, države članice razmejijo okuženo parcelo.

Člen 4

Države članice zagotovijo, da se na okuženih parcelah:

(a) ne goji krompir;

(b) ne goji in ne hrani, ne pod zemljo ne kako drugače, nobena rastlina, namenjena za presajanje.

Člen 5

Države članice zagotovijo, da se mora semenski krompir, ki je okužen ali za katerega se sumi, da je okužen, če se razpošilja kot semenski krompir, obdelati tako, da ni več okužen.

Člen 6

Države članice prekličejo ukrepe, uvedene za obvladovanje rumene krompirjeve ogorčice ali preprečevanje njenega širjenja, samo če se ugotovi, da le-ta ni več navzoča.

Člen 7

Države članice prepovejo posedovanje rumene krompirjeve ogorčice.

Člen 8

1. Države članice lahko dovolijo:

(a) odstopanja od ukrepov iz členov 4, 5 in 7 v znanstvene namene, za testiranje in selekcijo;

(b) z odstopanjem od člena 4(a), na okuženih parcelah rast tistih sort, ki so odporne proti patotipom krompirjeve ogorčice, najdenim na parcelah;

(c) z odstopanjem od člena 4(a) na okuženih parcelah rast krompirja, razen semenskega krompirja, pod pogojem, da je zagotovljeno, da se takšen krompir pobere, preden se ciste krompirjeve ogorčice razvijejo;

(d) z odstopanjem od člena 4(a), na okuženih parcelah rast krompirja, razen semenskega krompirja, kjer je bila zemlja razkužena na ustrezen način.

2. Države članice zagotovijo, da se odobritve iz odstavka 1 dodelijo samo, če ustrezni nadzor zagotavlja, da ne posegajo v obvladovanje krompirjeve ogorčice in ne povzročajo nevarnosti za razširitev tega škodljivca.

3. Sorta krompirja velja za odporno proti določenemu patotipu rumene krompirjeve ogorčice, če se, ko se goji taka vrsta, pojavi naravni in letni padec v populaciji tega patotipa.

Člen 9

Države članice lahko sprejmejo takšne dodatne ali strožje predpise, kolikor je to potrebno za obvladovanje rumene krompirjeve ogorčice ali za preprečevanje njenega širjenja.

Člen 10

1. Države članice predložijo Komisiji vsako leto pred 1. januarjem seznam vseh sort krompirja, ki so jih same sprejele za trženje in za katere je bilo z uradno preiskavo ugotovljeno, da so odporne proti rumeni krompirjevi ogorčici. Pri tem navedejo patotipe, proti katerim so sorte odporne.

2. Komisija zagotovi, da se seznam odpornih sort, ki temelji na podatkih držav članic, objavi vsako leto, če je to mogoče, pred 1. februarjem.

Člen 11

Države članice zagotovijo, da se okužba z rumeno krompirjevo ogorčico in odpornost sort krompirja proti temu škodljivcu določi z ustreznimi metodami, katerim države članice ne nasprotujejo.

Člen 12

Države članice sprejmejo ukrepe, potrebne za uskladitev s to direktivo, v roku dveh let po njeni objavi in o tem takoj obvestijo Komisijo.

Člen 13

Ta direktiva je naslovljena na države članice.

V Bruslju, 8. decembra 1969

Za Svet

Predsednik

J.M.A.H. Luns

[1] UL 28, 17.2.1967, str. 454/67.

--------------------------------------------------